Document ID: 31987R2932

*****
ΚΑΝΟΝΙΣΜΟΣ (ΕΟΚ) αριθ. 2932/87 ΤΗΣ ΕΠΙΤΡΟΠΗΣ
της 30ής Σεπτεμβρίου 1987
που τροποποιεί τον κανονισμό (ΕΟΚ) αριθ. 2353/87 όσον αφορά ορισμένες διαδικασίες εφαρμογής για την υποχρεωτική απόσταξη που προβλέπεται στο άρθρο 35 του κανονισμού (ΕΟΚ) αριθ. 822/87
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1972/87 (2), και ιδίως το άρθρο 35 παράγραφος 8,
Εκτιμώντας:
ότι ο κανονισμός (ΕΟΚ) αριθ. 2353/87 της Επιτροπής (3) καθόρισε τα ποσά των τιμών και των ενισχύσεων σχετικά με την απόσταξη που προβλέπεται στο άρθρο 35 του κανονισμού (ΕΟΚ) αριθ. 822/87· ότι κατά την επαλήθευση αποκαλύφθηκε ότι υπεισήλθαν σφάλματα κατά τη δημοσίευση του κανονισμού (ΕΟΚ) αριθ. 2353/87· ότι είναι, συνεπώς, αναγκαίο να διορθωθούν αυτά τα σφάλματα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2353/87 τροποποιείται ως εξής:
1. Στο άρθρο 5, η παράγραφος 1 αντικαθίσταται από το ακόλουθο κείμενο:
«1. Η τιμή που πληρώνεται από τον αποσταγματοποιό στον παραγωγό, για τα στέμφυλα, τις οινολάσπες και, ενδεχομένως, για τους οίνους που παραδίδονται στην απόσταξη, που εφεξής ονομάζεται "τιμή αγοράς του οινικού παρακρατήματος", καθορίζεται σε 1,03 ECU ανά 100 vol και ανά εκατόλιτρο αλκοόλης που περιλαμβάνεται στα εν λόγω προϊόντα. Η τιμή αυτή είναι 0,70 ECU όταν τα παραδιδόμενα προϊόντα λαμβάνονται από σταφυλές που παράγονται στην Ισπανία.»
2. Στο άρθρο 9 παράγραφος 2, το πρώτο εδάφιο αντικαθίσταται από το ακόλουθο κείμενο:
«2. Η τιμή που πληρώνεται στον αποσταγματοποιό από τον οργανισμό παρεμβάσεως καθορίζεται, σε σχέση με τις τιμές που αναφέρονται στο άρθρο 5 παράγραφος 1, αντιστοίχως σε 1,70 και 1,36 ECU ανά 100 vol αλκοόλης και ανά εκατόλιτρο.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 1987.

Labels: 2
6